## Pravilnik o uvjetima kojima moraju udovoljavati skloništa za životinje i higijenski servisi

### NN 110/2004 (11.8.2004.), Pravilnik o uvjetima kojima moraju udovoljavati skloništa za životinje i higijenski servisi

# ministarstvo poljoprivrede, šumarstva i vodnoga gospodarstva

2124

Na temelju članka 26. stavka 6.
Zakona o dobrobiti životinja (»Narodne novine«, broj 19/99.), ministar
poljoprivrede, šumarstva i vodnoga gospodarstva donosi

## PRAVILNIK

### O UVJETIMA KOJIMA MORAJU UDOVOLJAVATI SKLONIŠTA ZA ŽIVOTINJE I HIGIJENSKI SERVISI

Članak 1.

Ovim se Pravilnikom propisuju
uvjeti kojima moraju udovoljavati sljedeći objekti:

–
skloništa za životinje,

–
higijenski servisi,

s obzirom na smještaj, način izgradnje, opremu, način
rada i veterinarsko-zdravstveni red.

Članak
2.

U
smislu ovoga Pravilnika, pod pojmom veterinarsko-zdravstveni red razumijeva se
osiguranje objekata iz članka 1. ovoga Pravilnika od nenadziranog ulaska i
izlaska ljudi, životinja i vozila, održavanje reda i čistoće te optimalnih
mikroklimatskih uvjeta svojstvenih pojedinoj vrsti životinja u objektima i oko
njih, osiguranje zdravstvene ispravnosti vode te provođenje deratizacije i
dezinsekcije.

OPĆE ODREDBE

Članak 3.

Objekti
iz članka 1. ovoga Pravilnika moraju biti smješteni na takvom mjestu da ne narušavaju
rad i cjelovitost već postojećih objekata i da ne onečišćuju okoliš.

Objekti
iz članka 1. ovoga Pravilnika moraju biti najmanje 500 metara udaljeni od
naseljenog mjesta.

Udaljenost
objekata iz članka 1. ovoga Pravilnika od naseljenog mjesta može biti i manja,
no u tom slučaju moraju biti ograđeni čvrstom ogradom, najmanje visine 2 m te
zvučno i vizualno izolirani od okoline.

Članak
4.

Objekti
iz članka 1. ovoga Pravilnika mogu biti izgrađeni samo na kompaktnom i
ocjeditom tlu s niskom razinom podzemnih voda te izvan područja koja mogu biti
ugrožena poplavama i klizanjem terena.

Članak
5.

Krug
objekata iz članka 1. ovoga Pravilnika mora biti dovoljno prostran da osigura
njihovu funkcionalnu povezanost te ograđen prikladnom ogradom, a sve površine
koje nisu betonirane ili asfaltirane moraju biti pod uredno održavanim
zelenilom.

Članak
6.

Objekti
iz članka 1. ovoga Pravilnika moraju biti opskrbljeni dovoljnom količinom pitke
vode iz javnog vodovoda ili vlastitog bunara.

Zdravstvena
ispravnost bunarske vode mora biti kontrolirana u ovlaštenim laboratorijima,
najmanje jednom godišnje.

Članak 7.

Objekti iz članka 1. ovoga
Pravilnika moraju imati sustav za prihvat i odvođenje otpadnih voda.

Oborinske vode mogu se ulijevati
u kanalizaciju ili prirodni recipijent bez pročišćavanja. Otpadne i fekalne
vode iz objekta, prije ulijevanja u prirodni recipijent ili kanalizaciju,
moraju proći kroz odgovarajući sustav pročišćavanja.

Članak 8.

Prostor za odlaganje i
zbrinjavanje krutih fekalija iz objekata iz članka 1. ovoga Pravilnika mora
biti smješten i izgrađen tako da sprječava onečišćenje okoliša.

Članak 9.

Objekti iz članka 1. ovoga
Pravilnika moraju biti izgrađeni u skladu s općim higijensko-tehničkim
zahtjevima i na način koji omogućava optimalne mikroklimatske i zoohigijenske
uvjete smještaja primjerene pojedinoj vrsti životinja.

Temperatura zraka u prostorijama
za pse i mačke ne smije biti niža od + 5°C, a ljeti može biti u skladu s
vanjskom temperaturom zraka, s tim da u tom slučaju mora biti osiguran takav
sustav prozračivanja, a po potrebi i klimatizacijski sustav, koji će osigurati
dovoljno prozračivanje, a po potrebi i rashlađivanje.

U
prostorijama u kojima su smještene bolesne životinje, ukoliko nema sustava
grijanja usmjerenim izvorom topline (infracrvena svjetiljka, grijani pod i
sl.), temperatura okoline ne smije biti niža od + 18 °C.

Podovi,
zidovi i krov prostorija u kojima su smještene životinje moraju biti
odgovarajuće izolirani od djelovanja nepovoljnih klimatskih utjecaja.

Članak
10.

Podovi,
zidovi i stropovi prostora i prostorija objekata iz članka 1. ovoga Pravilnika
u kojima su smještene životinje moraju biti od neporoznog i nehigroskopnog
materijala koji omogu­ćava djelotvorno čišćenje, pranje i dezinfekciju te otporni
na grizenje i grebanje.

U
prostorijama i prostorima u kojima borave životinje mora biti osigurano
dovoljno dnevnog svjetla, primjereno pojedinoj vrsti životinja.

Članak
11.

Objekti
iz članka 1. ovoga Pravilnika moraju imati hlađenu prostoriju/hladnjak ili
vanjski kontejner za skupljanje lešina.

Kontejner
mora biti zaključan i smješten u krugu objekta tako da je onemogućen pristup
ljudima i životinjama te smije biti korišten samo u svrhu odlaganja lešina iz
objekata iz članka 1. ovoga Pravilnika.

Lešine moraju biti redovito
odvožene u objekte za neštetno uklanja­nje lešina.

Hlađena prostorija/hladnjak ili
kontejner za skupljanje lešina moraju biti redovito čišćeni, prani i
dezinficirani.

Članak 12.

Unutar kruga objekata iz članka
1. ovoga Pravilnika mora biti redovito obavljana deratizacija dva puta
godišnje, a po potrebi i češće.

Dezinsekciju objekata iz stavka
1. ovoga članka treba provoditi tijekom razdoblja aktivnosti insekata najmanje
jednom mjesečno, a u ostalom dijelu godine po potrebi.

Članak 13.

Objekti iz članka 1. ovoga
Pravilnika moraju udovoljavati potrebama životinja smještenih u njima tako da
životinje:

– ne trpe glad i žeđ,

– nisu izložene fizičkoj
nelagodi i strahu,

– zaštićene su od ozljeda i
bolesti,

– nalaze se u svojoj vrsti
primjerenom okolišu.

Članak 14.

Radno vrijeme objekata iz članka
1. ovoga Pravilnika, koje se odnosi na rad sa strankama, mora biti najmanje 4
sata radnim danom, a tijekom 24 sata dnevno mora biti osigurano dežurstvo za
prijem životinja u hitnim slučajevima.

Dežurstvo
može biti organizirano i u dogovoru s veterinarskom organizacijom koja mora
raspolagati telefonskim brojem dežurne osobe iz stavka 1. ovoga članka.

Članak
15.

Na
ulazu u objekte iz članka 1. ovoga Pravilnika mora biti postavljena natpisna
ploča s punim nazivom, adresom, telefonskim brojem te oznakom radnog vremena.

Članak
16.

Pravne
i fizičke osobe koje obavljaju djelatnost u objektima iz članka 1. ovoga
Pravilnika dužne su tražiti posjednike životinja putem sredstava javnog
priopćavanja koja takve oglase objavljuju besplatno, a mogu koristiti i druge
načine.

Članak
17.

U
objektima iz članka 1. ovoga Pravilnika mora biti odgo­varajući broj osoba koje
se brinu o životinjama, i to najmanje 1 osoba u odnosu na 20 pasa.

Članak
18.

Objekti
iz članka 1. ovoga Pravilnika moraju imati voditelja sa srednjoškolskim
obrazovanjem (veterinarskog ili drugog smjera) i odgovarajuće iskustvo stečeno
u radu sa životinjama.

Voditelj
brine o održavanju veterinarsko-zdravstvenog reda, a odgovoran je i za vođenje
evidencije o životinjama te za rad oso­ba uključenih u rad objekata iz članka
1. ovoga Pravilnika.

Fizičke
osobe koje obavljaju djelatnost u objektima iz članka 1. ovoga Pravilnika ne
smiju biti osuđene za prekršaj kaznenog djela postupanja sa životinjama u skladu
s odredbama Zakona o dobrobiti životinja i Kaznenog zakona.

Članak
19.

Pravne
i fizičke osobe koje obavljaju djelatnost u objektima iz članka 1. ovoga
Pravilnika, moraju osigurati veterinarsku zaš­titu zdravlja životinja.

U svrhu osiguranja potrebne veterinarske
zaštite zdravlja životinja, objekti iz stavka 1. ovoga članka mogu sklopiti
ugovor s veterinarskom organizacijom ili osnovati veterinarsku ambulantu.

PRIJEM ŽIVOTINJA

Članak 20.

Pravne i fizičke osobe koje
obavljaju djelatnost u objektima iz članka 1. ovoga Pravilnika dužne su nakon
primitka priopćenja o pronađenoj životinji osigurati njezino hvatanje i
prijevoz, ako osoba koja je našla životinju to ne može učiniti sama.

Nađenu životinju treba uvesti u
evidenciju i provjeriti nalazi li se na popisu traženih, o čemu se, u tom
slučaju, izvješćuje posjednika životinje.

Pravne i fizičke osobe koje
obavljaju djelatnost u objektima iz članka 1. ovoga Pravilnika dužne su
osigurati smještaj životinje u roku 24 sata po primitku priopćenja, a ako je
životinja ozlijeđena, u roku 4 sata.

Ukoliko u skloništu nema mjesta
za nove životinje, voditelj skloništa može dogovoriti s osobom koja je našla
životinju, ili nekom drugom zainteresiranom osobom, da se brine o životinji
tako dugo dok se ne osigura smještaj u sklonište ili uputiti životinju na
zbrinjavanje u drugo sklonište, ukoliko ga isto može prihvatiti.

Članak 21.

Svaka novoprimljena životinja
mora biti prvo smještena u prostoriju za izolaciju u objektima iz članka 1.
ovoga Pravilnika kako ne bi došla u dodir s drugim životinjama. Pristup
prostoriji za izolaciju ima samo osoblje objekata iz članka 1. ovoga Pravilnika
i doktor veterinarske medicine koji obavlja zdravstvenu zaštitu životinja.

Pas mora boraviti u prostoriji
za izolaciju najmanje 10, a mačka najmanje 14 dana.

Prije ulaska nove životinje,
prostorija za izolaciju mora biti očišćena, oprana i dezinficirana.

Svaku novoprimljenu životinju u
skloništu mora pregledati doktor veterinarske medicine, najkasnije 24 sata po
smještaju.

Životinje u skloništu moraju
biti tretirane protiv unutarnjih i vanjskih nametnika, a imuno­profilaktičke i
druge mjere provedene u skladu sa zakonskim propisima.

Osoblje skloništa mora najmanje
dva puta dnevno provjeravati opće stanje životinja (npr. životinje ne jedu, ne
defeciraju, ne mokre, apatične su, agresivne i drugo) te o tome voditi
evidenciju u koju upisuje svoja opažanja i po potrebi izvijestiti doktora
veterinarske medicine.

Članak 22.

Evidencija o životinjama -
primljenim, udomljenim, upuće­nim u drugo sklonište, uginulim ili usmrćenim te
evidencija o zdravstvenom stanju životinja mora se redovito obnavljati.

Evidencija iz stavka 1. ovoga
članka mora se dati na uvid na zahtjev veterinarske inspekcije.

Članak 23.

Svaka nađena životinja za koju
nije moguće utvrditi zdravstveni status s obzirom na bjesnoću, smatra se
životinjom nepoznatog zdravstvenog statusa s obzirom na bjesnoću te mora biti
izdvojena, kako je određeno člankom 21. stavkom 6. ovoga Pravilnika i ako se
utvrdi da ne boluje od bjesnoće, promatrana tijekom šest mjeseci uključivši i
vrijeme provedeno u izolaciji.       Tek
po isteku šest mjeseci tijekom kojih nisu utvrđene promjene koje ukazuju na
bjesnoću, životinja može biti udomljena.

Životinja ne mora biti u
izolaciji i na promatranju šest mjeseci ako se provede pretraživanje kojim se
utvrđuje visina titra protutijela za bjesnoću, čime se određuje zdravstveni
status životinje s obzirom na bjesnoću.

Nakon provedenog pretraživanja
iz stavka 3. ovoga članka, s negativnim rezultatom, životinja treba biti
cijepljena protiv bjesnoće i može biti udomljena.

Članak 24.

Pravne i fizičke osobe koje
obavljaju djelatnost u objektima iz članka 1. ovoga Pravilnika moraju imati
odgovarajuće vozilo ili prikolicu za prijevoz životinja.

Prostor za vozača mora biti
odvojen od prostora za životinje čvrstom fizičkom ogradom.

Prostor za životinje unutar
vozila ili prikolice mora biti:

– dovoljno prostran da životinja
normalno stoji ili leži,

– zračan,

– bez oštrih rubova i izbočina
na kojima se životinja može ozlijediti,

– opremljen tako da osigurava
siguran prijevoz životinje,

– jednostavan za čišćenje,
pranje i dezinfekciju.

Na vozilu ili prikolici moraju
biti vidljivo označeni naziv, adresa i telefonski broj objekata iz članka 1.
ovoga Pravilnika.

U vozilu ili prikolici iz stavka
1. ovoga članka ne smiju se, u prostoru za životinje, istodobno sa životinjama
prevoziti nikakve druge stvari (proizvodi, sirovine, otpaci).

POSEBNE ODREDBE

A. SKLONIŠTE ZA ŽIVOTINJE

Članak 25.

Sklonište za životinje (u
daljnjem tekstu: sklonište) sastoji se od:

– prostorije ili prostora za
prijem (identifikaciju/evidenciju) životinja,

–
prostorije ili prostora za čišćenje, kupanje i sušenje životinja,

–
prostorije ili prostora za pregled životinja, koji obavlja doktor veterinarske
medicine,

–
prostorije za izolaciju životinja, odvojeno za pse i mačke, s odgovarajućim
brojem kaveza/boksova, koja mora biti za­klju­čana,

–
odvojene prostorije, prostora (kavezi, boksovi) za držanje različitih vrsta
životinja, prema potrebi,

–
skladišta,

–
prostorije ili prostora za spremanje sredstava za čišćenje i dezinfekciju, koja
mora biti zaključana,

–
prostorije za pripremu i raspodjelu hrane za životinje te čišćenje i pranje
posuđa, odnosno posuda za hranu i vodu,

–
prostorije ili prostora za čuvanje hrane za životinje, s hlad­nja­kom,

– hlađene prostorije ili
prostora za odlaganje lešina,

– prostora za slobodno kretanje
životinja,

– prostorije za osoblje i

– sanitarnog čvora (WC,
kupaonica).

Članak 26.

Prostor za smještaj pasa u
skloništu sastoji se od:

– zatvorenog dijela, primjereno
zagrijanog i zračnog, za svaku životinju zasebno, s ispustom natkrivenim do 1/3
površine; zatvoreni dio mora biti veličine najmanje 1,2 x 1,8 m, a otvoreni dio
najmanje 1,2 x 2,4 m2,

– zasebno ograđenog prostora
unutar kruga skloništa, u kojem neće biti mogućnosti ozljeđivanja životinja, a
u kojem će se psi moći slobodno kretati primjereno svojim potrebama.

Ako je u jednom prostoru
smješteno više pasa, svaki pas mora u zatvorenom dijelu imati osiguranu
površinu od najmanje 1,5 m2, a u otvorenom najmanje 2 m2.

U boravišnom prostoru moraju
biti odgovarajući predmeti kojima se pas zanima, odnosno igra.

Članak 27.

Prostor za mačku mora biti
veličine najmanje 1m x 1m x 1m, a ako su mačke smještene grupno, veličina
prostora mora biti najmanje 3m x 4,5m x 2m.

U grupi smije biti najviše 15
odraslih mačaka ili 20 mladun­čadi.

U boravišnom prostoru svaka
mačka mora imati odgovarajuće ležište te prostor za defeciranje, a na
raspolaganju im moraju biti odgovarajući predmeti kojima se zanimaju, odnosno
igraju.

Članak 28.

Nađene slobodnoživuće mačke bez
vlasnika moraju biti prim­ljene u sklonište i mora im se osigurati potrebna
veterinarsko-zdravstvena zaštita, sterilizacija ili kastracija.

Nakon oporavka te provedenih
mjera u skladu s odredbom članka 23. ovoga Pravilnika, mačke iz stavka 1. ovoga
članka mogu biti puštene u okoliš iz kojega su uzete, ako je okoliš primjeren
za njihov povrat, osim u slučaju da se nađu osobe koje će preuzeti brigu o
njima.

Članak 29.

Pravne i fizičke osobe koje
obavljaju djelatnost u skloništima preuzimaju i životinje za koje se njihovi
vlasnici ne mogu ili ne žele više brinuti i pomažu pronaći nove vlasnike za
navedene životinje.

Takva životinja mora biti
primljena u sklonište u roku 8 dana od primitka zahtjeva iz stavka 1. ovoga
članka, osim u slučaju nedostatka prostora, kada je potrebno postupiti u skladu
s člankom 20. stavkom 3. ovoga Pravilnika.

Vlasnik koji je dao životinju u
sklonište nema pravo na drugu životinju iz skloništa, osim ukoliko drugačije
ugovori s voditeljem skloništa.

Vlasnik životinje koji istu
smješta u sklonište mora, pored osobnih podataka, dati i izjavu kojom potvrđuje
da je vlasnik životinje i da se odriče vlasništva nad njom, te mora predati svu
doku­mentaciju o životinji i dati informacije o njezinom karakteru i običajima.

Ako životinja ispunjava uvjete
za usmrćenje iz članka 9. Zakona, voditelj skloništa može odbiti prijem takve
životinje i uputiti vlasnika sa životinjom u veterinarsku organizaciju.

B. HIGIJENSKI SERVIS

Članak 30.

Higijenski servis sastoji se od:

– prostorije ili prostora za
prijem (identifikaciju/evidenciju) i pregled životinja kojeg obavlja doktor
veterinarske medicine,

– prostorije ili prostora za čišćenje,
kupanje i sušenje životinja,

– prostorije za izolaciju
životinja, odvojeno za pse i mačke, s odgovarajućim brojem kaveza/boksova, koja
mora biti zaklju­čana,

–
odvojene prostorije, prostora (kavezi, boksovi) za držanje različitih vrsta
životinja, prema potrebi,

–
skladišta,

–
prostorije ili prostora za spremanje sredstava za čišćenje i dezinfekciju, koja
mora biti zaključana,

–
prostorije za pripremu i raspodjelu hrane za životinje te čišćenje i pranje
posuđa, odnosno posuda za hranu i vodu,

– prostorije ili prostora za
čuvanje hrane za životinje, s hlad­njakom,

– hlađene prostorije ili
prostora za odlaganje lešina,

– prostora za slobodno kretanje
životinja,

– prostorije za osoblje i

– sanitarnog čvora (WC,
kupaonica).

Članak 31.

Prostor za smještaj pasa unutar
higijenskog servisa sastoji se od boksa, za svaku životinju zasebno, koji
površinom mora biti prilagođen veličini životinje, primjereno zagrijan i
zračan.

ZAVRŠNE ODREDBE

Članak
32.

Skloništa
koja obavljaju djelatnost na dan stupanja na snagu ovoga Pravilnika mogu
nastaviti s radom u postojećim uvjetima do dana prestanka obavljanja
djelatnosti ili rekonstrukcije.

Članak
33.

Higijenski
servisi koji obavljaju djelatnost na dan stupanja na snagu ovoga Pravilnika,
moraju biti usklađeni s uvjetima ovoga Pravilnika u roku godine dana od dana
stupanja na snagu ovoga Pravilnika.

Članak
34.

Danom
stupanja na snagu ovoga Pravilnika, prestaje važiti Pravilnik o uvjetima kojima
moraju udovoljavati higijenski servisi i skloništa za životinje (»Narodne novine«,
br. 71/01.).

Članak
35.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
322-01/04-01/447
Urbroj: 525-6-04-1
Zagreb, 23. srpnja 2004.

 Ministar
**Petar Čobanković**, v. r.

if !supportEmptyParas endif

if !supportEmptyParas endif

Pravilnik, NN 110/2004-2124